CELEX: 62011TO0282
Language: lv
Date: 2011-09-06
Title: Vispārējās tiesas rīkojums (ceturtā palāta) 2011. gada 6.septembrī. # Ciprian-Calin Alionescu pret Office de sélection du personnel des Communautés européennes (EPSO). # Civildienests - Pieņemšana darbā - Atklāts konkurss - EPSO lēmums par sešām stundām pagarināt termiņu kandidatūru pieteikšanai - Lietas nodošana Civildienesta tiesai. # Lieta T-282/11.

Lieta T‑282/11
      Ciprian‑Calin Alionescu
      pret
      Eiropas Personāla atlases biroju (EPSO)
      Civildienests – Pieņemšana darbā – Atklāts konkurss – EPSO lēmums par sešām stundām pagarināt termiņu kandidatūru pieteikšanai – Lietas nodošana Civildienesta tiesai
      Rīkojuma kopsavilkums
      Ierēdņi – Prasība – Prasība, kas vērsta pret Eiropas Personāla atlases biroja (EPSO) lēmumu, kurš pieņemts saistībā ar atklātu konkursu ierēdņu pieņemšanai darbā – Civildienesta tiesas kompetence
      (LESD 270. pants; Civildienesta noteikumu 29.–31. pants un III pielikums)
      Prasība, ko iesniedzis kandidāts saistībā ar atklātu konkursu ar mērķi pieņemt darbā Savienības ierēdņus, lai apstrīdētu Eiropas
         Personāla atlases biroja lēmuma, kas ir pieņemts šī atklātā konkursa ietvaros, likumību, ietilpst LESD 270. panta piemērošanas
         jomā un tādējādi ir Civildienesta tiesas jurisdikcijā. Savienības ierēdņu pieņemšana darbā ir regulēta Savienības Civildienesta
         noteikumu 29.–31. pantā un to III pielikumā. Līdz ar to atklātā konkursa kandidāts ir persona, uz kuru attiecas Civildienesta
         noteikumi.
      
      (sal. ar 7.–10. punktu)
VISPĀRĒJĀS TIESAS RĪKOJUMS (ceturtā palāta)
      2011. gada 6. septembrī (*)
      
      Civildienests – Pieņemšana darbā – Atklāts konkurss – EPSO lēmums par sešām stundām pagarināt termiņu kandidatūru pieteikšanai – Lietas nodošana Civildienesta tiesai
      Lieta T‑282/11
      Ciprian‑Calin Alionescu, ar dzīvesvietu Eterbēkā [Etterbeek] (Beļģija), ko pārstāv M. Stankulesku [M. Stănculescu], advokāts,
      
      prasītājs,
      pret
      Eiropas Kopienu Personāla atlases biroju (EPSO),
      
      atbildētājs,
      par prasību atcelt EPSO lēmumu par sešām stundām pagarināt termiņu kandidatūru pieteikšanai atklātam konkursam EPSO/AD/206‑207/11 un veikt no šīs
         atcelšanas izrietošos pasākumus.
      
      VISPĀRĒJĀ TIESA (ceturtā palāta),
      šādā sastāvā: priekšsēdētāja I. Pelikānova [I. Pelikánová] (referente), tiesneši K. Jirimēe [K. Jürimäe] un M. van der Vaude [M. van der Woude],
      
      sekretārs E. Kulons [E. Coulon],
      
      izdod šo rīkojumu.
      Rīkojums
      1        Ar prasības pieteikumu, kas Vispārējās tiesas kancelejā iesniegts 2011. gada 24. maijā, prasītājs Kipriāns Kalins Aljonesku
         [Ciprian‑Calin Alionescu] cēla šo prasību atcelt Eiropas Kopienu Personāla atlases biroja (EPSO) lēmumu par sešām stundām pagarināt termiņu kandidatūru pieteikšanai atklātam konkursam EPSO/AD/206‑207/11 un veikt no šīs
         atcelšanas izrietošos pasākumus.
      
      2        Saskaņā ar Eiropas Savienības Tiesas Statūtu I pielikuma 8. panta 2. punktu, ja Vispārējā tiesa konstatē, ka lieta ir Eiropas
         Savienības Civildienesta tiesas jurisdikcijā, tā lietu nodod šai tiesai.
      
      3        Tiesas Statūtu I pielikuma 1. pantā ir noteikts, ka Civildienesta tiesas kompetencē ir pirmajā instancē izskatīt domstarpības
         starp Eiropas Savienību un tās darbiniekiem saskaņā ar LESD 270. pantu.
      
      4        LESD 270. pantā ir paredzēts, ka, “ievērojot ierobežojumus un nosacījumus, ko paredz Civildienesta noteikumi un Savienības
         pārējo darbinieku nodarbināšanas kārtība, [Eiropas Savienības Tiesas jurisdikcijā ir] visas domstarpības starp Savienību un
         tās darbiniekiem.”
      
      5        Eiropas Savienības Civildienesta noteikumu [turpmāk tekstā – “Civildienesta noteikumi”] 91. panta 1. punktā šajā kontekstā
         ir precizēts, ka Savienības Tiesas jurisdikcijā ir “jebkurš strīds starp Savienību un jebkuru personu, uz kuru attiecas [..]
         Civildienesta noteikumi, attiecībā uz tādu tiesību aktu likumību, kas nelabvēlīgi ietekmē šādu personu [..]”.
      
      6        Tādējādi, kā tas ir precizēts Civildienesta noteikumu 91. panta 1. punktā, ir jāpārbauda, vai prasītāja celtā prasība ietilpst
         LESD 270. panta piemērošanas jomā.
      
      7        Šajā ziņā ir jānorāda, ka, pirmkārt, ar savu prasību prasītājs apstrīd EPSO pieņemtā lēmuma, kas atbilstoši viņa apgalvojumiem to nelabvēlīgi ietekmē, likumību.
      
      8        Otrkārt, attiecīgais lēmums tika pieņemts saistībā ar atklātu konkursu ar mērķi pieņemt darbā Savienības ierēdņus, uz kuru
         prasītājs pieteicās. Savienības ierēdņu pieņemšana darbā ir regulēta Civildienesta noteikumu 29.–31. pantā un to III pielikumā.
         Līdz ar to kā attiecīgā atklātā konkursa kandidāts prasītājs ir persona, uz kuru attiecas Civildienesta noteikumi.
      
      9        No iepriekš minētā izriet, ka šī prasība ietilpst LESD 270. panta piemērošanas jomā.
      
      10      Līdz ar to tā ir Civildienesta tiesas jurisdikcijā un ir jānodod tai.
      
      Ar šādu pamatojumu
      VISPĀRĒJĀ TIESA (ceturtā palāta)
      izdod šo rīkojumu:
      1)      nodot lietu T‑282/11 Eiropas Savienības Civildienesta tiesai;
      2)      lēmuma par tiesāšanās izdevumiem pieņemšanu atlikt.
      Izdots Luksemburgā 2011. gada 6. septembrī.
      
               Sekretārs
            
             
            
                     Priekšsēdētājs
            
         
               E. Coulon
            
             
            
                     I. Pelikánová
            
         * Tiesvedības valoda – angļu.